4.oktober 2022

Kære statsminister Mette Frederiksen,

mon du har bemærket, at du får brev fra en af os i netværket Bedsteforældre for Asyl hver tirsdag? I dag er det atter tirsdag, og det er min tur til at skrive til dig. Det er oven i købet en helt særlig tirsdag, Folketingets åbningsdag 2022, og en dag hvor du – måske – udskriver valg. Er det tilfældet, får du endnu mere travlt i de næste tre uger, end du har haft de forløbne tre år. Vi er en hel del mennesker, der mener, at du i store træk har styret vores land godt gennem de seneste års store kriser, og det vil vi gerne sige dig tak for. Du har ofte stået i situationer, som er helt nye, og ingen har kunnet øse af deres erfaringer og rådgive dig. Du har måttet tage store beslutninger. Igen – alt i alt er vi en hel del, der mener, at du har været den bedste til at styre os igennem.

Men på ét punkt er vi i Bedsteforældre for Asyl ikke enige med dig, og det handler om din udlændingepolitik og i særdeleshed om de nu kun fem børn og fire mødre, der stadig er tilbage i Syrien. Det er umenneskeligt og rigidt at lade dem blive der. Adskillige andre lande, som vi plejer at sammenligne os med, senest Holland og Australien, er ved at hjemtage eller har hjemtaget deres børn og disses mødre. Herregud, det kræver kun en håndsrækning, og du og din regering vil blive husket for både god navigation i en svær tid OG hjertevarme. Du har givet Arne en krammer, giv nu også en krammer til fem små børn.

Pia Sigmund, Odense